Il Ramoscello

«Il Ramoscello» (հայտնի է նաև «Bella e Buona» և «Bellebuona»), անգլիացի պրեռաֆայելիտ նկարիչ Դանթե Գաբրիել Ռոսսետտիի ջրաներկ նկարը՝ ստեղծված 1865 թվականին։ Ներկայումս նկարը գտնվում է Ֆոգի պատկերասրահի հավաքածուում։

Տեղեկություն նկարի մասին 
Աշխատանքն իրենից ներկայացնում է կանաչ շորով աղջկա մինչև կուրծքը նկարը, աղջիկը ձեռքին պահում է փշարմավի ճյուղ։ Նկարն ստեղծվել է Ուիլյամ Գրեմի պատվերով, որը նկարչի մշտական պատվիրատուներից էր։ Համաձայն նկարչի եղբայր Ուիլյամ Մայքլ Ռոսսետտիի՝ բնորդուհին եղել է Ուիլյամ Գրեմի դուստր Էմի Գրեմը։ Սակայն արվեստագետ Հենրի Մարիլյերը հերքում է դա, իսկ Ուիլյամ Գրեմի մյուս դուստրը՝ Ֆրենսիս Հորները, նկարագրել է աշխատանքը որպես պարզապես «փշարմավի ֆոնին կանգնած աղջկա» դիմանկար։

Ռոսսետտին աշխատանքն ստեղծել է 1865 թվականին և վերնագրել այն «Bella e Buona»։ Ինչպես Ռոսսետտիի շատ այլ աշխատանքներ, այս նկարին ևս ուղեկցում է նրա գրած համանուն սոնետը։ 1873 թվականին նա նկարի սեփանակատիրոջից որոշ ժամանակով վերցրել է նկարը, որպեսզի փոփոխություններ անի։ Այդ ժամանակ նկարիչը աշխատանքի անունը փոխել է՝ դարձնելով «Il Ramoscello»՝ համապատասխան գրություն անելով նկարի ֆոնին։ Ուիլյամ Գրեյին փոփոխությունը դուր չի եկել, նա պահանջել է հեռացնել այն, սակայն նոր անվանումը թողել է։ 1870 թվականի քնարերգական ժողովածուի մեջ բանաստեղծության անվանումը ևս փոխվել է «Plighted Promise», և բանաստեղծության ու նկարի կապը այդ ձևով խզվել է։ Գոյություն են ունեցել նկարի էսքիզներ, որոնք ցուցադրվել են 1892 թվականի ցուցահանդեսի ժամանակ, սակայն ներկայումս դրանց գտնվելու վայրի մասին ոչինչ հայտնի չէ։

1886 թվականին Ուիլյամ Գրեմը նկարը վաճառել է Քրիստիս աճուրդում։ Այն մի քանի անգամ փոխել է սեփականատերերին, իսկ 1943 թվականին այն ձեռք է բերել Ֆոգի պատկերասրահը։

Ծանոթագրություններ 

Դանթե Գաբրիել Ռոսսետտիի նկարներ
1865 նկարներ
Կանանց դիմապատկերներ